钦定古今图书集成/明伦汇编/官常典/第692卷 > 茹太素
## 钦定古今图书集成/明伦汇编/官常典/第692卷 > 茹太素

按《明外史》本传：“太素，泽州人，洪武三年乡举，上书称
旨，授监察御史。六年，擢四川按察使，以平允称。七年，
召为刑部侍郎，上言：自中书省内外百司，听御史按
察司检举，而御史台未有定考，宜令守院御史一体
察核。磨勘司官吏数少，难以检核，天下钱粮，请增置
若干员，各分为科，在外省卫凡会议军民事，各不相
合，致稽延。请用按察司一员纠正。”帝皆从之。不数月，
降刑部主事陈时务累万言。太祖令中书郎王敏诵
而听之，中言：才能之士，数年来幸存者百无一二，今
所任率迂儒俗吏。言多忤触。帝怒，召太素面诘，杖之
于朝。次夕，复于宫中令人诵之，得其可行者四事，嘅
然曰：“为君难，为臣不易。朕所以求直言，欲其切于事
情，文词太多，便至荧听。太素所陈五百馀言可尽耳。”
因令中书定《奏对式》，俾陈得失者无繁文。摘太素疏
中可行者下所司。帝自序其首，颁示中外。十年迁浙
江右参政，寻赐还乡侍亲。十六年召为刑部试郎中。
居一月，迁都察院佥都御史，俄降翰林院检讨。十八
年擢户部尚书。太素抗直不屈，屡濒于罪，帝时宥之。
一日宴便殿，赐之酒曰：“金杯同汝饮，白刃不相饶。”太
素叩首，即续韵对曰：“丹诚图报国，不避圣心焦。”帝为
恻然。未几，谪御史，复坐排陷詹徽，与同官十二人俱
镣足治事，后竟坐法死。